remission de jehan le masson voor een dootslaghe
maximilian etc. scavoir faisons a tous presens et advenir nous avoir receu
l umble supplication de jehan le masson contenant comment au
mois de may present au lieu grant leiz, par consentement de l officier
du lieu et de la communaute illec l on ait fait une confrairie des archiers
de l arcq a main et deux berseaux pour nous en servir au besoing
et lesdits berseaulx faiz ledit suppliant et feu jehan jordan demourant
audit lieu de grant leiz et voisins l ung a l aultre firent ensemble
une parture, pour tirer comme ilz fitrent, et apres pluisieurs cops tirez
ledit jehan jordan tirant encoires ung cop et allant devant, tira ledit
suppliant pour le dernier cop de la parture, et mal decochant le
trait assenna icellui feu jehan jordan en la teste tellement que
d icellui cop il est depuis alle de vie a trespas. et combien que
ledit cas est advenu comme dit est, et que pour ce ledit deffunct avant
qu il partist du lieu ou ilz avoient tire congnoissant que par
simplesse et ingnorance avoit este blesse, et le cop donne, quicta
audit suppliant en presence des maire et eschevins dudit lieu sa mort
et ne vouloit que jaymais on luy demandast riens. toutesfois
n oseroit le suppliant craindant rigeur de justice frequenter noz pays
et seigneuries sans de nous avoir dudit cas grace remission et pardon
pour laquelle grace il nous a tres humblement supplie et requis.
et pour ce est il que nous ce que dit est considere aians pitie dudit
suppliant et luy voulans en ceste partie preferer grace a rigeur
de justice, et en sur ce l adviz de noz ames et feaulx les gens
de notre conseil ordonne en brabant, avons audit jehan le masson
suppliant ou cas dessusdit quicte remis et pardonne, quictons
remectons et pardonnons de grace especial par cestes le cas
et homicide dessus declare ensemble toute paine et offense
corporele et criminele, en quoy pour raison et a l occasion
d icelluy cas il peult avoir mesprins offense et estre encourru
envers nous et justice. et l avons quant a ce remis et
restitue remectons et restituons a sa bonne renommee au pays
et a ses biens non confisquez sancuns en a, tout ainsi comme il estoit
au paravant ladvenu dudit cas. en imposant sur ce silence
perpetuel a notre procureur generael de notredit conseil en brabant, et a tous
noz officiers et de nos vassaulx et bassains seigneurs dudit notre pays
de brabant. satisfaction toutesfois faicte a partie interessee
se faicte n est et elle y chiet civillement seulement, et moyennant
aussi qu il l amendra envers nous civilement selon l exigence
dudit cas et la faculte de ses biens a l arbitraige et tauxation
de notre ame et feal chancellier et lesdits gens de notre conseil
ordonne en brabant, lesquelz commectons a ce. si donnons
en mandement ausdits nos chancellier et gens du conseil que
appellez ceulx qui pour ce feront a apeller, ilz procedent bien
et deuement a la verification et internnement de ces presentes
et a la tauxation de ladite amende civile, et ce fait et icelle
amende tauxee arbitree et payee es mains d icellui de noz
receveurs qu il appartiendra. ilz et quelzconcques noz officiers
et ceulx desdits bassains seigneurs et nos vassaulx d icellui notredit
pays de brabant, presens et advenir facent seuffrent et laissent
ledit suppliant de notre presente grace remission et pardon selon et
par la maniere que dit est plainement paisiblement et perpetuelement
joyr et user sans luy faire mectre ou donner ne souffrir estre
faitmis ou donne ores ne en temps avenir aucun destourbier
arrest ou empeschement au contraire. et se son corps
ou aucuns de ses biens sont ou estoient pour ce prins arrestez
ou empeschez les mectent ou fachent mectre incontinent
et sans delay a plaine et entiere delivrance car ainsi nous
plaist il. et affin que ce soit ferme et estable a
tousiours nous avons fait mectre notre scel a ces presentes.
saulf en aultres choses notre droit et l autruy en toutes.
donne en notre ville de louvain au moys de may l an
de grace mil cincq cens et quatorze. et des regnes de
nous empereur assavoir de germanie le xxixe et de hongrie etc
le xxve, ainsi estoit escript sur le reploy par l empereur et
monseigneur l archiduc en leur conseil et signe h de hane.
collationne a l original
par moy
n strate